NARIADENIE KOMISIE (ES) č. 1443/2006
z 29. septembra 2006
o trvalých povoleniach určitých doplnkových látok do krmív a o povoleniach na desať rokov pre kokcidiostatikum
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej články 3, 9 a článok 9d ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
V nariadení (ES) č. 1831/2003 sa ustanovuje povolenie doplnkových látok určených na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia vzťahujúce sa na žiadosti o povolenie na používanie kŕmnych doplnkových látok, ktoré boli predložené v súlade so smernicou 70/524/EHS predo dňom začatia uplatňovania nariadenia (ES) č. 1831/2003.
(3)
Žiadosti o povolenie doplnkových látok uvedených v prílohách k tomuto nariadeniu boli predložené predo dňom začatia uplatňovania nariadenia (ES) č. 1831/2003.
(4)
Úvodné pripomienky k týmto žiadostiam v zmysle článku 4 ods. 4 smernice 70/524/EHS boli predložené Komisii predo dňom začatia uplatňovania nariadenia (ES) č. 1831/2003. O týchto žiadostiach sa preto aj naďalej rozhoduje v súlade s článkom 4 smernice 70/524/EHS.
(5)
Predložili sa údaje na podporu žiadosti o povolenie bez časového obmedzenia enzýmového prípravku 3-fytázy produkovanej mikroorganizmom Hansenula polymorpha (DSM 15087) pre kurčatá vo výkrme, morky vo výkrme, nosnice, prasiatka, ošípané vo výkrme a prasnice. Európsky úrad pre bezpečnosť potravín (ďalej len „úrad“) poskytol 7. marca 2006 svoje stanovisko o používaní tohto prípravku, podľa ktorého tento prípravok nepredstavuje riziko pre spotrebiteľa, užívateľa, takúto kategóriu zvierat ani pre životné prostredie. Z hodnotenia vyplýva, že podmienky na toto povolenie ustanovené v článku 3a smernice 70/524/EHS sú splnené. Malo by sa preto povoliť používanie tohto enzýmového prípravku bez časového obmedzenia, ako je uvedené v prílohe I k tomuto nariadeniu.
(6)
Nariadením Komisie (ES) č. 1411/1999 (3) sa prvýkrát dočasne povolilo používanie enzýmového prípravku endo-1,4-beta-xylanázy produkovanej mikroorganizmom Trichoderma longibrachiatum (ATCC 2105) pre prasiatka. Na podporu žiadosti o povolenie bez časového obmedzenia na používanie tohto enzýmového prípravku sa predložili nové údaje. Z hodnotenia vyplýva, že podmienky na takéto povolenie ustanovené v článku 3a smernice 70/524/EHS sú splnené. Malo by sa preto povoliť používanie tohto enzýmového prípravku bez časového obmedzenia, ako je uvedené v prílohe I k tomuto nariadeniu.
(7)
Nariadením Komisie (ES) č. 1041/2002 (4) sa prvýkrát dočasne povolilo používanie prípravku kokcidiostatikum semduramicínu sodného (AVIAX 5 %) pre kurčatá vo výkrme. Na podporu žiadosti o povolenie uvedeného kokcidiostatika na desať rokov sa predložili nové údaje. Z hodnotenie vyplýva, že podmienky na toto povolenie ustanovené v článku 3a smernice 70/524/EHS sú splnené. Malo by sa preto povoliť používanie tejto látky na desať rokov, ako je uvedené v prílohe II.
(8)
Predložili sa údaje na podporu žiadosti o povolenie bez časového obmedzenia na používanie 25-hydroxycholecalciferolu patriaceho do skupiny „Vitamíny, provitamíny a chemicky dobre definované látky s podobnými účinkami“ pre kurčatá vo výkrme, nosnice a morky. Úrad poskytol 26. mája 2005 stanovisko o používaní uvedeného prípravku, podľa ktorého nepredstavuje riziko pre spotrebiteľa, užívateľa, príslušnú kategóriu zvierat ani pre životné prostredie. Z hodnotenia vyplýva, že podmienky na toto povolenie ustanovené v článku 3a smernice 70/524/EHS sú splnené. Malo by sa preto povoliť používanie uvedeného vitamínového prípravku bez časového obmedzenia, ako je uvedené v prílohe III.
(9)
Z hodnotenia týchto žiadostí vyplýva, že by sa mali vyžadovať určité postupy na ochranu pracovníkov pred vystavením účinkom doplnkových látok uvedených v prílohách. Takáto ochrana by sa mala zabezpečiť prostredníctvom uplatňovania smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (5).
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravky, ktoré patria do skupiny „Enzýmy“, ako je uvedené v prílohe I, sa povoľujú bez časového obmedzenia ako doplnkové látky vo výžive zvierat podľa podmienok ustanovených v tejto prílohe.
Článok 2
Prípravok, ktorý patrí do skupiny „Kokcidiostatikum a iné liečivé látky“, ako je uvedené v prílohe II, sa povoľuje na desať rokov ako doplnková látka vo výžive zvierat podľa podmienok ustanovených v tejto prílohe.
Článok 3
Prípravok, ktorý patrí do skupiny „Vitamíny, provitamíny a chemicky dobre definované látky s podobnými účinkami“, ako je uvedené v prílohe III, sa povoľuje bez časového obmedzenia na používanie ako doplnková látka vo výžive zvierat podľa podmienok ustanovených v tejto prílohe.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. septembra 2006